****

**REPUBLIKA HRVATSKA**

ZADARSKA ŽUPANIJA

**privlaka grb**OPĆINA PRIVLAKA  
 Ivana Pavla II 46  
 23233 PRIVLAKA

KLASA: 410-15/23-01/01  
URBROJ: 2198-28-02-24-5  
Privlaka, 16. siječnja 2025. godine

**PREDMET: Nacrt Odluke o izmjenama i dopunama Odluke o porezima Općine Privlaka**

Na temelju članka 42. Zakona o lokalnim porezima ("Narodne novine", br. 115/16, 101/17, 114/22, 114/23, 152/24), članka 12. Zakona o izmjenama i dopuni Zakona o lokalnim porezima („Narodne novine“, broj 152/24) i članka 30. Statuta Općine Privlaka („Službeni glasnik Zadarske županije“, broj 05/18, 07/21,11/22 i “Službeni glasnik Općine Privlaka” broj 04/23), Općinsko vijeće Općine Privlaka na svojoj 23. sjednici održanoj dana xx. veljače 2025. godine donijelo je

**Odluku o izmjenama i dopunama Odluke o porezima Općine Privlaka**

**Članak 1.**

Ovim izmjenama i dopunama mijenja se Odluka o porezima Općine Privlaka („Službeni glasnik Općine Privlaka“, broj 06/23, 13/24) (dalje: Odluka).

**Članak 2.**

Članak 2. Odluke mijenja se i glasi:

1. „Općina uvodi te joj pripadaju sljedeći lokalni porezi:
   1. porez na potrošnju,
   2. porez na nekretnine.“

Naziv odjeljka 2. iznad članka 5. mijenja se i glasi : „2. Porez na nekretnine“.

Članak 5. mijenja se i glasi:

(1) Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

(2) Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

(3) Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

(4) Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.«.

Iza članka 5. dodaju se članci 5.a i 5.b koji sada glase:

“ Članak 5.a

(1) Porez na nekretnine plaća se godišnje od 5,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine.

Članak 5.b

(1) Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

(2) Od obveze plaćanja poreza na nekretnine može se osloboditi vlasnik nekretnine koji prima neku od naknada u sustavu socijalne skrbi pred Hrvatskim zavodom za socijalni rad.

(3) Radi dokazivanja da se radi o nekretnini koja služi za stalno stanovanje, u skladu sa stavkom 1. točkom 1. ovoga članka, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

(5) U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

(6) U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.”

Članak 6. Odluke mijenja se i glasi:

„(1) Poslove u svezi s utvrđivanjem i naplatom poreza na potrošnju iz članka 2. ove Odluke obavlja Ministarstvo financija, Porezna uprava.

(2) Poslove u svezi s utvrđivanjem i naplatom poreza na nekretnine iz članka 2. ove Odluke obavlja Jedinstveni upravni odjel. “

**Članak 3.**

1. Sve ostale odredbe Odluke ostaju neizmijenjene.

**Članak 4.**

1. Ova Odluka stupa na snagu osmi dana od objave u „Službenom glasniku Općine Privlaka“.

OPĆINSKO VIJEĆE

Predsjednik

Nikica Begonja, v.r.

**Obrazloženje:**

Zakon o izmjenama i dopuni Zakona o lokalnim porezima („Narodne novine“ broj 152/24) donesen je 13. prosinca 2024. godine te je stupio na snagu 1. siječnja 2025. godine. Ključna izmjena se odnosi na promjenu naziva poreza na kuće za odmor u porez na nekretnine te posljedične prilagodbe tog poreznog oblika.  
  
Predstavnička tijela dužna su za potrebe plaćanja poreza na nekretnine propisati visinu poreza na nekretnine i nadležno porezno tijelo za utvrđivanje i naplatu poreza. Važeću Odluku je potrebno uskladiti s odredbama Zakona i dostaviti Poreznoj upravi do 28. veljače 2025. godine za primjenu tijekom 2025. godine.  
  
Općina Privlaka usklađuje svoju postojeću Odluku o porezima Općine Privlaka sa gore navedenim Zakonom o izmjenama i dopuni Zakona o lokalnim porezima te se iznos poreza na nekretnine određuje po stopi koja je jednaka porezu na kuće za odmor koja je vrijedila u 2024. godini = 5,00 eur/m² korisne površine.

Članak 5. i članak 5.b preuzeti su iz Zakona, osim članka 5.b stavak 2.,a na sva druga pitanja koja nisu obuhvaćena ovom Odlukom primjenjuje se Zakon o lokalnim porezima.

Članak 27. stavak 2. Zakona o lokalnim porezima propisuje da se od obveze plaćanja poreza na nekretnine može osloboditi socijalno ugroženi građanin pod uvjetima koje svojom odlukom odredi predstavničko tijelo jedinice lokalne samouprave pa se tako u članku 5.b. stavak 2. predlaže da se od obveze plaćanja poreza na nekretnine može se osloboditi vlasnik nekretnine koji prima neku od naknada u sustavu socijalne skrbi pred Hrvatskim zavodom za socijalni rad. Pritom se misli na korisnike zajamčene minimalne naknade i drugih naknada u sustavu socijalne skrbi propisane u članku 21. Zakona o socijalnoj skrbi (“Narodne novine” broj 18/22, 46/22, 119/22, 71/23, 156/23).

Načelnik

Gašpar Begonja, dipl.ing